Oorlewingswenke vir kleinsakeondernemings - Corona Krisissentrum
Tuis / COVID-19 / Oorlewingswenke vir kleinsakeondernemings
Oorlewingswenke vir kleinsakeondernemings
Die krisis wat deur die Covid-19-pandemie veroorsaak word, hou vir die meeste klein ondernemings 'n bestaansbedreiging in. Terwyl daar in hierdie tyd min of geen invloei van geld is nie, moet huur- en leningspaaiemente, versekering en ander verpligtinge steeds elke maand nagekom word.
Prof. Tommy du Plessis, betrokke by die Adviesburo vir Kleinsakeondernemings aan die NWU en 'n kenner in kleinbesigheidsbestuur en entrepreneurskap, sê: "Die huidige omstandighede is ongekend. En dis die klein-, mikro- en medium ondernemings (KMMO) wat hierdie toestande erger ervaar."
Hy bly egter optimisties. Volgens hom is die aspekte wat goed bestuur moet word onder meer personeel, bemarking en kostes.
Oorlewingswenke sluit in:
Gee aandag aan jou finansies
Moenie nét op jou boekhouer staatmaak om finansiële verslae op te stel en te interpreteer nie. Dis jou verantwoordelikheid ook. Jy het 'n deeglike begrip van jou finansiële verslae nodig indien jy wil hê jou besigheid moet oorleef. Dis al hoe jy maniere gaan vind om te verbeter en gaan weet waar om te besnoei.
Oorweeg die volgende kostebesparingswenke:
Sorg dat jy 'n bedryfskostebegroting het wat op 'n gereelde basis ontleed, vergelyk en aangepas word. Kyk na elke koste-item en dink aan maniere hoe dit op 'n minimum gehou kan word sonder om die onderneming se werkverrigting te benadeel.
Verhuur onbenutte winkel/kantoor/fabriekspasie. Daar mag dalk ook toerusting soos kopieerders rondstaan wat verhuur kan word. Dink.
Hou die skryfbehoeftekabinet gesluit. Vra personeel om sensitief te wees vir vermorsing op skryfbehoeftes.
Druk op beide kante van die papier vir interne gebruik.
Bestuur telefoonkoste met 'n ysterhand.
Hersien die onderneming se korttermynversekering gereeld. Dit is goeie praktyk om ander kwotasies ook gereeld te vergelyk met wat tans betaal word. Maak seker dat al die bates wat op die versekeringskedule is, nog op die onderneming se bateregister is en nie dalk al verkoop, ingeruil of afgeskryf is nie.
Dink twee keer voordat bates vervang word. Oorweeg eerder om die lewensduur van toerusting en masjinerie te verleng deur dit 'n goeie diens te laat kry.
Vergelyk koerierdienste se kostes. Moenie net van die gerieflikste een gebruik maak nie.
Sorg dat iemand verantwoordelikheid aanvaar vir die afskakel van ligte, rekenaars en lugversorgers wanneer die perseel verlaat word.
Beplan en beperk reis- en verblyfkoste.
Onderhandel beter terme met die bank. Daar is banke wat herskedulering van paaiemente aanbied.
Personeel is jou grootste bate
Wanneer die afskaal van personeel onafwendbaar lyk, is dit belangrik dat jy die staatmakers in die onderneming ten alle tye behou, sê u Plessis.
Moenie nou van sleutelpersoneel ontslae raak net om weer oor 'n paar maande nuwes te gaan soek nie. Oorweeg ook die voordele van subkontraktering. Daardeur behou jy die kundigheid van jou sleutelmense terwyl jy kostes soos pensioenbydrae, verlofvoordele en mediese fondse bespaar.
Dreigende afleggings het altyd 'n negatiewe invloed op moraal. Jy moet dus die personeel ingelig hou en, indien moontlik, hulle gerusstel oor hul toekoms in die onderneming. Heel dikwels sal personeel selfs tydelik vir verlaagde salarisse en lone werk net om hul werk te behou.
Steun op die ervaring en insig van die senior personeel. Moenie huiwer om hul insette te kry as jy uitgawes wil beperk of nuwe markte wil ontgin nie.
Kliënte ondersteun dikwels 'n onderneming juis vir die goeie diens wat hulle van die personeel ontvang. Vind dus by die personeel self uit hoe hulle die kliënte tevrede stel en bou daarop voort.
Versterk jou verhouding met jou bestaande kliënte
Behou jou bestaande kliënte ten alle koste. In moeilike situasies word lojale en bestaande kliënte dikwels deur mededingers geteiken. Kommunikeer met jou kliënte, betrek hulle en vind uit wat in hul wêreld aangaan. Maak baie seker van wat elke kliënt van jou benodig.
Heroorweeg jou besigheid
Besin en neem eerlike besluite oor wat werk en wat nie. Bring dan die veranderinge aan wat jy weet nodig is.
Bemarking en reklame moet nou voorkeur kry. Moenie met verouderde bemarkingsaksies aankarring nie. Beweeg weg van geykte pogings om die onderneming se produkte en dienste te bemark, kom vorendag met vars nuwe maniere en verras die mark.
Bemarking het vele gesigte. In kleiner sakeondernemings neem dit die vorm aan van, onder andere, promosies, borgskappe, skakeling, uitstallings en daaglikse goeie diens waar tevrede kliënte vir ander daarvan oorvertel.
Dan is daar natuurlik advertensies in die gedrukte media en oor die radio, asook brosjures, pamflette, uithang- en naamborde.
Sakeondernemers kan gerus hul kliënte vra om die onderneming se advertensies te beoordeel na aanleiding van die volgende vrae:
Slaag die advertensies daarin om voornemende klante se aandag te trek?
Bied die advertensies 'n moontlike oplossing vir 'n bepaalde probleem of behoefte?
Wek dit onmiddellike belangstelling om meer oor die produkte of onderneming uit te vind?
Skep die advertensies die begeerte om te koop?
Sal die advertensies 'n voornemende klant tot aksie aanspoor?
Dit is nou belangriker as ooit om doemprofete te vermy. Omring jouself met positiewe, proaktiewe en energieke mense.
Wees bereid om nuwe dinge te probeer
Wees bereid om nuwe dinge te doen, idees buite jou gemaksone te beproef en na raad te luister. "Dit is juis die kleiner onderneming wat makliker kan aanpas en sonder rompslomp die regte voorraad kan bekom en dit vinnig van die hand sit," sê Du Plessis.
Soek 'n mentor
Soek iemand wat jy respekteer en wat jy weet al deur 'n soortgelyke uitdaging gegaan het en vra raad. Wees eerlik en vertel presies hoe sleg jou situasie is.
Dis baie maklik om in tye soos hierdie kop te verloor. Hou op dink aan "wat kon gewees het" en fokus op die realiteit. As ware entrepreneur is die kans goed dat jy sal oorleef. Jy beskik immers oor spesiale eienskappe om groter te dink as die probleem.